Papersnake/gushiwen huggingface dataset:
题望海亭亭在卧龙绝顶
陆游（宋代）

瑞龙千丈何蜿蜒，苍鳞翠鬣翔江边。
路逢镜湖乃下驻，玩珠不江知何年。
七州元帅拥画戟，全家终日楼居仙。
霜笳一曲入银汉，碧瓦万叠浮岚烟。
其间望海最杰观，疏豁坐占蓬莱先。
风云变化几席上，蛟鼍出没阑干前。
手扪心房倚北斗，眼中万象俱森然。
尚书唤客共领略，远坊十里闻管弦。
从容赋诗出妙思，超绝欲拍微之肩。
坐中有客垂九十，追逐无路空自怜。
夜阑客散公归院，笙歌隐隐在半天。
向来老客今何处？菱唱三更起钓船。
斋居　时隶司徒卿 其二
韩邦奇（明代）

暮鸦巢树定，春望正漫漫。月夜地曹静，风郊天仗寒。

万年周社稷，百辟汉衣冠。深愧书生腐，惟馀一寸丹。
读西台恸哭记
何乔新（明代）

北风怒撼龙舟覆，十万貔貅葬鱼腹。庐陵魁辅死燕山，颈血化为原草绿。

当时门下多俊材，鸟散云消那敢哭。裂冠毁冕彼何人，俯首穹庐食雠粟。

辕门从事抱孤愤，芒屩潜行严濑曲。肯随留叶立新朝，甘与方吴卧空谷。

溯风直上千仞台，采采溪毛荐寒渌。歌残楚些招不来，萧瑟寒飙振林木。

仰天长恸天亦愁，山鬼惊啼猿踯躅。冬青树下频往还，泪眼摩挲望天目。

凤逝龙亡王气消，日暮惊乌止谁屋。褰裳几度濯江浔，尚恐尘污涴吾足。

帝曰巫阳汝下招，促驾青虬归玉局。铙歌骑吹世空传，月表未成竟谁续。

毅魄虽埋神不没，仙游想在文山麓。相逢握手共欷歔，细论兴亡泪如掬。

浮云倏忽风中烛，忠义千年有馀馥。岿然荒冢钓台东，我欲乘风奠醽醁。
二月一日郡郊赏花得郊字
吕陶（宋代）

春仲方迎朔，花农已满郊。晓园香散路，晴树锦垂梢。

耽胜为高会，通欢有淡交。芳时去尤速，吟赏莫轻抛。
李三洲宅上兰盛开感而赋此 其一
王渐逵（明代）

灵品仙姿眷自华，满丛开向邺侯家。坐看姑射星为佩，梦入瑶池雪作花。

静影误翻庄子蝶，暗香浮动玉川茶。人间草木空无数，野艳逢时只浪誇。
午日玄笈岩送区启图
杨蒙（明代）

兰舟一棹碧溪阴，玄笈杯中万里心。惜别莫探龙颔去，梦回笳鼓倍沉吟。
染云
王安石（宋代）

染云为柳叶，剪水作梨花。
不是春风巧，何缘有岁华。
得廉彦书
邹浩（宋代）

九曲池边见老僧，君为前导启重扃。十年空忆扬州梦，万里遥瞻长者形。

龙断冥心同委吏，天涯随分作孤星。何当鸣指相逢去，珍重楞伽四卷经。
横山双港道中
吴与弼（明代）

晴色添诗况，山名认上音。无劳乡国梦，日咏古人心。
浮丘八景 其七 挹袖轩
欧大任（明代）

珠浦三千里，璇房一万年。河车功已毕，来此学游仙。
大食瓶
朱槔（宋代）

窳质谢天巧，风轮出鬼谋。
入窑奔阏伯，随舶震阳侯。
独鸟藏身稳，双虹绕腹流。
可充王会赋，漆简写成周。
题词山
李健（宋代）

午庭官事了，心与白云闲。泉脉泻崖谷，天风吹佩环。

花开烟霭外，人语翠微间。山色看来好，相留不放还。
绝句九首 其九
张耒（宋代）

岁弊寒骄风落山，卧听园木怒涛翻。去年慈德门东雪，永夜宫廊喝探喧。
满江红
游子蒙（宋代）

雪坞霜林，一夜报、春归消息。看是处、春回柳眼，粉匀梅额。和气已欣回北陆，寿星更喜明南极。问四井、节物奉谁欢，辽东客。

熊梦旦，非常日。珠履闹，金钗密。指双溪千顷，共斟琼液。不用殷勤千岁祝，姓名已上神仙籍。但时从、王母借蟠桃，躬亲摘。
好事近·月落画桥西
汪莘（宋代）

月落画桥西，花影柳阴相亚。把住常娥问道，是谁家亭榭。天边处士少微星，正在杏花下。斜卓参旗一片，作草堂春夜。
喜迁莺
张元干（宋代）

雁塔题名，宝津朌宴，盛事簪绅常说。文物昭融，圣代搜罗，千里争趋丹阙。元侯劝驾，乡老献书，发轫龟前列。山川秀，圜冠众多，无如闽越豪杰。
姓标红纸，帖报泥金，喜信归来俱捷。骄马芦鞭醉垂，蓝绶吹雪。芳月素娥情厚，桂华一任郎君折。须满引，南台又是，合沙时节。
以水沈香寄吕居仁戏作六言二首 其二
谢逸（宋代）

海上人多逐臭，水沈价不论钱。自是渠无佛性，非关鼻孔寥天。
谒文公祠
车柬（宋代）

世间万境一蘧卢，与道俱存是此书。
千载归来人化鹤，满腔真乐我知鱼。
要将德业参天连，莫把光阴掷岁余。
静里功夫终透澈，一庭明月夜窗虚。
晚秋羁情
佚名（唐代）

悄焉独立思畴昔，忽尔伤心泪旋滴。常时游涉事文华，今日羁缧困戎敌。

知音好识竟何在，黯然已矣山河隔。吊影惭魂嗟一身，夕往朝来绝三益。

非论邂逅离朋友，抑亦沦济彫羽翮。自怜销瘦衣渐宽，谁念恓惶心转窄。

近来殊俗盈衢路，尚见蒿莱遍街陌。屋宇摧残无个存，犹是唐家旧踪迹。

城边谷口色苍茫，木落霜飞风淅沥。凌晨煞气半天红，薄暮寒云满山白。

羁绁时深情愤怒，漂泊乡遥心感激。不忧懦节向戎夷，只恨更长愁寂寂。
临江仙 庆寿日趋朝十一月廿三
佚名（宋代）

律按黄钟馀七日，左扉弧矢呈祥。好看一点上眉黄。

台星还又照，相映寿星光。

今岁生辰应迥别，趋朝已趣曹装。姓名稳稳造鸳行。

来年三四月，衣锦早还乡。
家讯至知昭儿已就塾 其一
全祖望（清代）

遥闻儿请业，梨栗非所恋。先人裘冶传，危系斯一线。

勿读无益书，贻笑贱儒贱。
清风楼为金文鼎题王孟端写竹
邓林（宋代）

与可千竿竹，休文八咏楼。江山随处景，烟雨自然秋。

俗士绝交往，词人工唱酬。留题寄幽赏，毛发冷飕飕。
初秋属疾
杨亿（宋代）

潘郎已是入秋悲，属疾犹贪桂补羸。
密雪才高閒赋笔，流波意远托琴丝。
离愁尽日吟青案，蠲渴何人寄紫梨。
昨夜西楼凉月满，清谈偏忆庾元规。
同范景山到城西墺游鹿苑寺
陈著（宋代）

片帆带月趁潮行，晓及三江作住程。
上冢偶陇庞老去，过溪忽见远公迎。
山疑无路亦多路，鸟独有声时一声。
境自醉乡风唤醒，斜阳烟草旧花城。
和袁守
徐元杰（宋代）

和籴存和气，春生垦辟时。民庸天上见，岁事腊前知。

吾谚诸侯度，谁褰使者帷。乐民之乐者，犁雨趣耕治。
秀蔓
张耒（宋代）

秀蔓依檐老，寒枝映屋疏。
寒暄候虫报，昏旦老鸡呼。
已饭新收稻，仍烹自种蔬。
邻邦有佳酿，冲雨隔江沽。
李忠定公挽诗
吴冈（宋代）

胡骑围城日，诸生伏阙时。
公方扶病起，人遂有生期。
日者犹如此，天乎不憖遗。
伤心原上路，烟淡鼓箫悲。
贺龙山太宰得孙及得从曾孙志喜各一首 其二
谢迁（明代）

群从孙多又见曾，一门福履更谁胜。光昭世德槐阴密，欢动慈颜鹤算增。

瀛海仙源流庆泽，丹山雏凤协休徵。鸿胪复有熊罴梦，伫听君家燕喜声。
和何叔信别种蜡梅韵
赵蕃（宋代）

不识梅当牖，唯知竹映墙。
脱成元似蜡，染就却殊黄。
自是风神秀，宁由肌骨香。
木犀虽琐碎，品色庶同方。
题刘少峰广文壮游图
曹俊（清代）

丈无不称意，出门且浪游。手提三尺剑，吐气淩沧州。

朝关复暮河，风尘满貂裘。既抱卞和璞，更饭宁戚牛。

世情久颠倒，台隶半公侯。四海谁知己，请与肉食谋。

宇内丛荆棘，抚心滋百忧。悲为且饮酒，一饮每十瓯。

男儿志四方，肯作章句囚。行乐须及早，时往难再留。

乘醉舞长剑，浩歌天悠悠。
武夷歌
王弘诲（明代）

武夷山水真殊绝，几曲溪流几峰别。苍峦碧涧两斗奇，六六三三互明灭。

遥忆鸿蒙判古初，二仪中敞万象罗。混沌谁当凿鬼斧，微茫直欲倒天河。

朝晖暮霭景物变，左睨右瞩神情眩。淡淡烟笼玉女鬟，斑斑苔绣铁佛面。

娲炼功成势造天，锦屏翠嶂挟飞仙。悬崖蜕骨纷灵异，藏舟架壑何嶙峋。

青葱转盻不可了，巨灵雕锼亦太巧。秦封汉祀已茫然，玉函金检空瑶草。

古人好事今人赓，巉岩绝壁皆题名。千载风流足佳赏，高山流水含真精。

我生好古耽奇癖，图经方志恣攀历。间关问道来紫阳，棹歌九曲询遗迹。

殷殷箫鼓泛中流，木兰之枻沙棠舟。振衣遥指昆仑顶，浮白聊为汗漫游。

虹桥幔亭事已往，玉蟾琼琯怜吾党。止止堂前拜致辞，愿骖鸾鹤徼灵爽。

须臾引入上清家，酌我琼浆乘彩霞。浮丘勾漏俨伯仲，刀圭细细谈河车。

至人玄默有深旨，风尘局促诚吾耻。行驱鸡犬来相随，卢敖策杖从兹始。
读太真外传
吕本中（宋代）

上尽马嵬路，东风吹旧京。乾坤已新主，草木自秋声。

锦袜千年恨，皇舆万里程。宁知挽船士，亦有别离情。
连日苦热因忆明复庵别业 其二
戴亨（清代）

僻处违城市，相求独往还。人嫌茅屋漏，我爱竹林閒。

草色荒行径，松阴覆掩关。徘徊时北望，云树隔颓颜。
嘉鱼界中作
孔武仲（宋代）

楚泽秋穷未有霜，飘然如雁去随阳。
连空积蔼湖天闇，极目无人水国荒。
破浪不须论万里，佩兰聊欲寄三湘。
驼裘更作春晖暖，赢得瞢腾书梦长。
次鲁直烹密云龙之韵 其二
黄裳（宋代）

春来腰筥修溪童，摘山归去如年丰。主人长啜不言酒，焉用儿女扶山翁。

闻说佳致欲相遂，劳生急放尘缘空。时走长须汲双井，岂吝七椀邀卢仝。

夜归须步三峰月，晓望还乘五桂风，静中且看狙公笼。

此乐吾宗好方寸，已向清斋望根本。
梅花引 其二 过天门关作
赵秉文（金朝）

□□□。□□□。□□□□□□□。□□□。□□□。

□□□□，□□□□□。

杖头倒挂一壶酒。为问人家何处有。捋冰髯，暖朝寒，何人画我，霜天晓过关。
偈五十三首 其二十六
释克勤（宋代）

三转法轮于大千，其轮本来常清净。一切诸佛，皆恁么转。

若向下去，三乘五性，顿渐偏圆。若向上去，不唯觅下口处不得。

临济德山，目瞪口呿。
游云顶山晚望
贯休（唐代）

云顶聊一望，山灵草木奇。黔南在何处，堪笑复堪悲。

菊歇香未歇，露繁蝉不饥。明朝又西去，锦水与峨眉。
郭朝奉挽词二首 其一
俞德邻（宋代）

性俭家常足，心閒体自胖。令名缘有子，良贵不须官。

遗像衣冠古，高堂几席寒。他年说耆旧，回首重辛酸。
题邵武熙春台呈王子文使君
戴复古（宋代）

步到风烟上上头，恍如造物与同游。
千山表里重围过，一水中间自在流。
近郭楼台隔云见，邻峰钟磬出林幽。
风流太守诗无敌，有暇登临共唱酬。
郑德予同游桃花山次韵
朱槔（宋代）

春红万树抱山斜，落落真源自一家。
云起坐中疑有雨，酒行杯面恐飞花。
尘缘未断心虽胜，他日重来约尚赊。
略倩渊明记遗事，武陵今不在天涯。
奉礼歌
佚名（宋代）

皇天眷命集珍符。上圣膺期起天衢。环紫极鸿枢。此时朝野欢天。乐于于。似住华胥。和气至，嘉生遂，豆实正芬敷。礼与诚俱。风飘洒，灵来下，喜怡愉。斗随车转，月上坛觞。奉禋初。至诚孚。如山岳、福委祥储。车旋轨、云间双阙峙，百尺朱绳到地，两行雉扇排虚。仙鹤衔书。珍袍上笏相趋。共欢呼。号令崇朝，遍满寰区。阳动春嘘。躬盛事，受多祉，千万祀，天长久皇图。
望日示康广宏
司马光（宋代）

清晨三绿袍，罗拜北堂高。
积善因前烈，余光及尔曹。
勿矜从仕早，当念起家劳。
修立皆由己，何人可佩刀。
昔有诗二章示二子 其一
汪辉祖（清代）

昔有两间屋，晨昕西夕照。长夏苦炎威，炊烟杂茶灶。

我依二母居，一经课后效。床前书几陈，蛟蚋常缭绕。

摊书纺车旁，形影互相吊。庭闱乐复乐，宽窄那计较。

即今扩新居，高爽向南曜。虽殊广厦观，幸免偪仄诮。

是处可延伫，堂随所到。谁云热难避，废书日坐啸。

古贤容膝安，努力事仇校。
和韩醉赠张秘书寄万大年先之申之
王十朋（宋代）

良友不易得，清谈苦难闻。前夕知何夕，我来访诸君。

共对灯烛知，芳尊细论文。通家忝孔李，促席联机云。

杯盘略荷礼，气味同清芬。一盏洗穷愁，三杯话离群。

春舟会稽别，秋袂钱塘分。顾我与三友，新当败孤军。

飘零各南北，对酒无复醺。客况饱牢落，时知负氤氲。

聚散实堪恨，荣枯何足云。归来已三月，俗状日纷纷。

幸此同一笑，盘餐饤腥荤。蚝山荐巨房，龟脚烹脩裙。

良辰属严冬，败欢无蝇蚊。痛饮竟长夜，高歌和南薰。

虽非韩孟张，所饮亦典坟。何时脱场屋，南亩同耕耘。

昼为鸡豚社，夜策诗酒勋。此言宜早践，勿待桑榆曛。
偈颂六首 其二
释深（宋代）

龙生龙，凤生凤，老鼠养儿缘屋栋。达磨大师不会禅，历魏游梁乾打閧。
政黄牛赞
释广闻（宋代）

人牛两相忘，又向桥边去。眼明双鹭鹚，无非是熟处。
和王参政崔徽写真韵
陈柏（宋代）

芳时无语惜年华，綵笔何心赋落霞。镜里自怜人似玉，天涯不隔貌如花。

双瞳蘸绿横秋水，高髻堆春亸碧鸦。犹胜无金买延寿，黑山空使梦还家。
万历宫词六首
王毓德（明代）

良家三载闭长门，已为青宫奏特婚。
大礼至今犹寂寞，莫言贱妾未承恩。
次方叔渊先生自赵屯归城中韵
朱德润（元代）

晨发赵屯路，郊务曷胜纪。扁舟转重滩，棹激浪还汜。

村深鸡竞鸣，时见出农耜。枫林宿霭收，茅屋炊烟起。

依稀远江湖，渐觉近城市。逢人问归程，舟子行且喜。

宿雨起新涨，蒹葭没秋水。思倦名利涂，醒心甘洗耳。

先生弃儒冠，高蹈出乡里。优游吴楚间，生事丹砂里。

壮年厌世纷，岁暮少知己。欲拂珊瑚竿，东溟钓青鲤。

学仙终难期，世事那有已。得钱聊问道，垂老无妻子。

故人怀千里，岂念固穷士。
和用明梅十三绝 其九
胡寅（宋代）

寒梅应不是甘棠，我辈为诗岂面墙。便对雪霜矜节操，未妨云雨下巫阳。
雪霁登程将至宿松 其二
李鸿章（清代）

三月寒逾九九深，炎凉历惯不惊心。菜花满地黄金色，憔悴相看半不禁。
翠峰庵
陈岩（宋代）

缚屋山中数十年，薙茅诛棘旋开田。
何须折柳溪边去，枯木寒林总是禅。
禅人并化主写真求赞
释正觉（宋代）

碧寒眼脑，黧黑面皮。
佛魔销铄处，自己住持时。
针或联线，机不挂丝。
风月渡河无夜色，水天连霁有秋姿。
独游因胜有怀苏丈信臣时任衡州幕予明年亦官淮上矣
周孚（宋代）

力田不罪岁，吾犹识斯人。气清色坦夷，可畏还可亲。

五年鹿门游，莫辨主与宾。老屋每下榻，寒庖屡分珍。

人生会合难，朝吴莫燕秦。忽随湖雁去，坐见江梅春。

沧波与天连，音问何由频。向来燕居室，萧然淡无尘。

簿书换清谈，叹息生一贫。新阳革故岁，我复效此颦。

吾人亦何事，政愧祁孔宾。何时此山南，得与翁并邻。
接笋岩
林锡翁（宋代）

儿童日报竹平安，新笋如何折一痕。
接住喜凭仙掌力，春风胡不长琅玕。
送陈季常归洛
黄庭坚（宋代）

人生俱行役，何能如聚鹿。
浮楂在江湖，邂逅一相触。
天边数年在，故人有陈叔。
谁云区区叶，车马肯来辱。
清樽听夜语，常灺三四烛。
剧谈连古今，天汉泻崖谷。
高材叹加壮，所向动乖俗。
我官尘土闲，强折腰不曲。
饱饭逐人行，君来方拭目。
汝颖无奇士，仆夫催结束。
嗟如秋窗晖，来少去苦速。
蚤吾接雍容，爱德心不足。
岁晚托懿亲，清义乃愈笃。
落日送河梁，鸣蝉度乔木。
岁寒赠君何，唯有南溪竹。
题石井慈济泉二首 其一
李纲（宋代）

谁将石洞当泉池，馀溜溅溅落水陂。山骨凿开苍玛瑙，云腴凝水碧琉璃。

龟浮水面寒光动，竹舞岩端翠影垂。泉石幽奇天下少，秘藏休使北人知。
和忆幽谷二首 其二
刘敞（宋代）

深居忽忽春空过，积雨潇潇夏欲交。近砌梧桐新有荫，衔泥燕子总成巢。

此邦卑湿酒长醉，随事文章亦解嘲。心远地偏人迹绝，漫劳三径数诛茅。
睡思
李覯（宋代）

俗语不入耳，旅愁还到心。
坐多浑易厌，梦好欲重寻。
暴雨撩蓬响，残阳过岭阴。
回看奔竞苦，此兴贵南金。
简郡中诸生
韦应物（唐代）

守郡卧秋阁，四面尽荒山。此时听夜雨，孤灯照窗间。

药园日芜没，书帷长自闲。惟当上客至，论诗一解颜。
仙霞道中阻雨
黄公度（宋代）

薄暮雨霏霏，归心恨不飞。客程三日阻，家舍半年违。

涧涩水争道，山空云触衣。凭谁洗光手，取出太阳辉。
偈颂一百二十三首
释崇岳（宋代）

冶父山门斋粥粗，文章佛法一时无。
地炉些子无烟火，且与禅人乐有余。
潼关吏
杜甫（唐代）

士卒何草草，筑城潼关道。
大城铁不如，小城万丈余。
借问潼关吏：修关还备胡？
要我下马行，为我指山隅：
连云列战格，飞鸟不能逾。
胡来但自守，岂复忧西都。
丈人视要处，窄狭容单车。
艰难奋长戟，万古用一夫。
哀哉桃林战，百万化为鱼。
请嘱防关将，慎勿学哥舒！
送觉海大师
释重顯（宋代）

秋云岩叶两悠悠，半逐风驰半水流。
凭问禅家有何意，不知方外若为酬。
景德祀皇寺祗三首
佚名（隋代）

至哉厚德，陟配天长。
沈潜刚克，广大无疆。
资生万物，神化含章。
同和八变，神灵郊祥。
藏一山房
倪龙辅（宋代）

屋小书千古，身闲心五湖。
从人笑迂阔，于道转清孤。
涯涘观诗砚，阳春借酒壶。
江边折黄菊，共感老头颅。
三月三十日前人有诗云共君今夜不须睡未到晓钟犹是春再和前韵二首 其二
郭印（宋代）

三春浑索寞，百卉任摧残。有感诗频赋，无欢酒易阑。

调和思玉烛，延驻仗金丹。难系西飞日，吾心一寸寒。
赠饶倅陈伯模朝奉二首
刘弇（宋代）

画戟东南第一州，番君斥大汉家侯。王祥别乘开风采，颜驷潜郎识滞留。

投缿里豪空两狱，发硎刀刃失全牛。昨闻铃阁仍丰暇，身卧云涛最上头。
夏日
刘复（唐代）

映日纱窗深且闲，含桃红日石榴殷。银瓶绠转桐花井，

沉水烟榴金博山。文簟象床娇倚瑟，彩奁铜镜懒拈环。

明朝戏去谁相伴，年少相逢狭路间。
诗偈 其二十八
庞蕴（唐代）

无贪胜布施，无痴胜坐禅。无瞋胜持戒，无念胜求缘。

尽见凡夫胜，夜来安乐眠。寒时向火坐，火本实无烟。

不忌黑闇女，不求功德天。任运生方便，皆同般若船。

若能如是学，功德实无边。
谢宜春宰黄时举惠冬笋二首
曾几（宋代）

此君老去犹停雪，稚子生来亦耐寒。
记得长蔬山谷老，三珍错落粲同盘。
辛未元旦口占
金应澍（清代）

醉倒屠苏酒，酡然乐有馀。却忘今老矣，无计早归欤。

白首心犹稚，青云志未舒。诒谋告孙子，大业在诗书。
四用前韵酬达夫 其六
刘弇（宋代）

梦草客儿成底句，贪杯吏部觅谁邻。雪衣女软留茶舌，金十奴慵刺绣身。
半塘寺
叶茵（宋代）

寺枕彩云桥，残碑纪晋朝。
地平垂塔影，林古镇塘腰。
夜月松千阜，春风柳万条。
景多僧住少，近觉有尘嚣。
改祭修斋决疑颂 第九疑：凡修斋福，并读诵经典，当回向家宅何等神明，凡有几位耶？颂曰：
释遵式（宋代）

作福常回施，天龙善鬼神。威光常覆护，使汝免灾迍。
赠答诗社诸君
段成己（金朝）

卖药韩康伯，能诗张志和。真钢须百鍊，明镜要重磨。

眼底如君少，閒中得子多。兵连犹未解，莫厌数相过。
谢张仲谋端午送巧作
黄庭坚（宋代）

君家玉女从小见，闻道如今画不成。
翦裁似借天女手，萱草石榴偏眼明。
和饮酒二十首初夏天气微热方不欲饮偶龚仲和
唐时升（明代）

文若王佐略，奋身出匡时。
中散学养生，祸起危言辞。
二子岂不学，杀身良在兹。
吉凶非人谋，信矣不复疑。
庄生言鞭后，此语亦我欺。
唯当酌斗酒，陶然任所之。¤
故成纪李季侔挽词 其二
邹浩（宋代）

师门深往好，姻党厚新情。正尔追谈笑，那知隔死生。

松风传挽铎，垄月照铭旌。莫预东郊送，悲凉空此诚。
芙蓉花歌
释文珦（宋代）

东邻槛外芙蓉花，初开粲粲如朝霞。
今朝花谢枝空在，绕树千回只叹嗟。
花谢明年还复开，红颜已去终难回。
人生不及花枝耐，况有流光白发催。
游子对花心尽醉，老翁见之如梦寐。
解把浮生比梦中，肯计荣华与憔悴。
送客
周弼（宋代）

欲知行远近，细数杜鹃声。
暗入苍山去，千闻是一程。
宫词 其一
耶律铸（宋代）

玉辇声沈不再过，锦屏寒影梦如何。露花凝夜香珠冷，苕径封如翠靥多。

怨烛泪乾遗晓月，妖莲心苦起秋波。姮娥万古青天在，剩比人閒受折磨。
呈开善道谦禅师
释吴十三（宋代）

元来无缝罅，触著便光辉。既是千金宝，何须弹雀儿。
用晦翁十梅诗韵酬张伯脩孙子直 其三
吴泳（宋代）

椒榝充佩帏，孤芳处幽绝。当年老虬枝，岂为风雨折。
眉妩 次姜白石韵
吴湖帆（清代）

正凭平堤烟晓，画阁风薰，黄柳送娇眼。四野迷香雾，差池影、穿送来去双燕。

杏梢待款。但又添、离恨多感。奈何似、一曲琴心里，更惆怅春暖。

无限。行云轻散。忍殢融脂粉，慵近笺翰。新月羞眉妩，人何处、为谁偷挽情缆。

泪珠暗点。便倚阑、愁思凝远。悔盟语当初，任别后，梦难见。
和湘东王横吹曲三首 其一 折杨柳
萧纲（南北朝）

杨柳乱成丝，攀折上春时。叶密鸟飞碍，风轻花落迟。

城高短箫发，林空画角悲。曲中无别意，并是为相思。
山居十六咏 其十四 饭牛庵
方岳（宋代）

宁与厓下人，烟雨耕荦确。读书亦何为，谨勿累吾角。
送晁秘丞
司马光（宋代）

少傅名德重，蔚然人物师。群孙满丹穴，嘉瑞尽长离。

勿叹毛羽短，已惊文采奇。勉哉勤志业，馀庆未应衰。
伏读秀野刘丈閒居十五咏谨次高韵率易拜呈伏乞痛加绳削是所愿望 其九 山人方丈
朱熹（宋代）

方丈翛然屋数椽，槛前流水自清涟。蒲团竹几通宵坐，扫地焚香白昼眠。

地窄不容挥麈客，室空那有散花天。个中有句无人荐，不是诸方五味禅。
句 其四
曾布（宋代）

海门西北起崇邱，极目参差见五州。
秦楼月
王采蘩（清代）

秋宵寂。画帘早挂如钩月。如钩月。似水明楼，一痕清澈。

■■四壁吟萧瑟。■谁砧杵西风急。西风急。秋声何处，满阶桐叶。
句
李弘茂（唐代）

甜于泉水茶须信，狂似杨花蝶未知。
题五羊驿
朱綝（明代）

尉陀归汉忆当时，千古犹誇陆贾辞。今日蛮夷俱向化，我来无语独题诗。
睢阳五老会诗
王涣（唐代）

分曹归政养耆年，李下何由更正冠。
贤相赋诗同啸傲，圣君优正去盘桓。
庞眉老叟俱称寿，凌雪乔松岂畏寒。
屈指五人齐五福，乡人须作二疏看。
舟中独饮
赵蕃（宋代）

已是支离百不禁，况堪多病苦相侵。
村沽纵薄可不醉，梅半落时天政阴。
钱仲耕殿撰侍郎挽诗二首 其一
杨万里（宋代）

易髓三爻表，恩波九里强。贯珠程氏传，炊玉范家庄。

荷橐中年紫，芸签到老香。不应踰耳顺，便返白云乡。
过青阳县，望九华山，云中不真。来早大露，
杨万里（宋代）

山长百里玉孱颜，百里何缘尽好山。
只是县前青一簇，九芙蓉出五云间。
麻滩驿舍睹壁间留咏忆钱五卿二首 其二
卢龙云（明代）

两度分符竹，千重到楚山。骥途翻蹇滞，鸟道总间关。

行役思乡远，驱车畏路难。滩声从百折，阅尽见安澜。
题郁孤台
苏过（宋代）

泽国风烟恶，平居念少游。三冬霜树少，八月火云流。

旅馆那堪暑，危台独觉秋。远林藏小寺，虚市隔孤洲。

日落山衔碧，江昏蜃吐楼。云峰连北斗，鸟道绝南州。

丘壑从兹逝，轩裳岂足留。终当思范蠡，归泛五湖舟。
读王文正遗事
王十朋（宋代）

太平宰相王文正，盛德真宜有子孙。旧国今馀几乔木，三槐阴满宋乾坤。
次韵王茶马海棠四绝
魏了翁（宋代）

一春风雨乱书堆，挂口林閒未放开。
浩荡和风褰客袂，来看大树簇池台。
六言二首 其二
周密（宋代）

蕉鹿梦疑非梦，木雁材与不材。与其封一万户，何如饮三百杯。
刘韶美至巫山寄诗因次其韵
王十朋（宋代）

终日思归未有涯，梦魂无夜不还家。莫云春树忆太白，流水高山逢伯牙。

卷轴随身虽有厄，风流得罪可无哗。相逢莫便匆匆去，弭棹夔门过食瓜。
东皋十首
晁补之（宋代）

小阁高原最上头，下床莫遣许公羞。
如今老罢栏边意，不是元龙百尺楼。
感衷二十四韵
叶杞（明代）

贡赋通重译，耕桑被九垓。欻惊氛膋满，不谓岁时催。

丞相兴师出，纶音降使开。紫泥封五采，黄道绕三台。

烨烨宣光业，桓桓李郭才。阵云连朔野，庙略定风埃。

香糯江南饷，葡萄垄右醅。马群金匼匝，毳帐雪毰毸。

剑动彭城溃，珠还甓社来。长驱危破竹，密令疾衔枚。

王者征无战，群雄势欲摧。忽闻君命召，竟勒将旗回。

中夏捐鸡肋，清朝隐鸩媒。义声从此逝，锐气一时灰。

天迥威弧弛，城孤画角哀。火狐翻啸聚，海鳄复喧豗。

款附真遗患，除封实戏孩。民情犹耿测，天讨尚徘徊。

忧愤飞神爽，疮痍映泪腮。衮衣徒倚注，肉食自舆佁。

河汉明如洗，昆仑岂易颓。孰矜黄鹄志，羞上野鹰台。

微效宁无念，篇诗信漫裁。霜晴野空阔，独立望蓬莱。
花笑
释宝昙（宋代）

爱花无处奈花羞，著个东风好诨休。
不是笑花花自笑，一春几日得迟留。
自乐平阅视渡舟取道太阳渡宿地藏院
严粲（宋代）

康山问民涉，阳渡平地讼。朅来招提宿，疏峰结飞栋。

研丹启囊书，点勘自成讽。佛香触深悟，僧茗来清供。

阳颓岚气生，鸿没天宇空。向来山中乐，忽忽岂其梦。
题杏花春燕图寄潘居实兄弟
欧大任（明代）

河阳不数种桃家，红杏天边一片霞。谁似毗山双燕起，翩翩春醉曲江花。
送王郎中
钱珝（唐代）

惜别远相送，却成惆怅多。独归回首处，争那暮山何。
虞退夫生日
魏了翁（宋代）

尚记扁舟下古渝，兰芽秀茁媚庭除。
跕鸢声里惊重见，玉粹扬休伟丈夫。
立夏前一日雨中柬子寿用东坡微雪与子由同访王定国小饮清虚堂韵
陶梁（清代）

江流绕岸铺平沙，戍楼鼓角朝开衙。文书粗了须痛饮，钱春已到荼蘼花。

黄州移节过三载，归田无计官为家。乍涨惯看溪浴鹭，晓晴早盼林喧鸦。

近病臂指字欹侧，偶吐胸臆词滂葩。故人投赠语郑重，技痒不啻烦梳爬。

肠瘦或因鲍细笋，诗清讵为尝新茶。连篇累牍和杂沓，邮筒忽递门频挝。

稻粱俯仰足生计，飞鸿远渚休咨嗟。西山寒溪有旧约，且呼小艇寻烟霞。
岩石山鼓]
邓深（宋代）

有字留诗锦，无皮入药囊。
同坚唯铁杖，易穴岂藜床。
况有千年润，能添六月凉。
因岩作书院，驰誉比衡阳。
题茅山仙台药院
刘言史（唐代）

扰扰浮生外，华阳一洞春。道书金字小，仙圃玉苗新。

芝草迎飞燕，桃花笑俗人。楼台争耸汉，鸡犬亦嫌秦。

愿得青芽散，长年驻此身。
留滞都下日久时有唱酬
张之洞（清代）

李谢王袁宿草萋，区区风雅亦陵夷。薛能自忖无功业，不耻粗官好说诗。
送林熙之诗五首 其五
朱熹（宋代）

古镜重磨要古方，眼明偏与日争光。明明直照吾家路，莫指并州作故乡。
和春闺带花
赵希逢（宋代）

帘卷黄昏月似眉，瘦梅淡月两相宜。
樽前况有人如玉，鬓畔疑横竹外枝。
谢观文理尚书惠西京牡丹
欧阳修（宋代）

京师轻薄儿，意气多豪侠。
争夸朱颜年少，肯慰白发将花插。
尚书好事与俗殊，怜我霜毛苦萧飒。
赠以洛阳花满盘，◇丽争奇红紫杂。
两京相去五百里，几日驰来足何捷。
紫檀金粉香未吐，绿萼红苞露犹浥。
谓我尝为洛阳客，颇向此花曾涉猎。
忆昔进士初登科，始事相公沿吏牒。
河南官属尽贤俊，洛城池◇相连接。
我时年才二十余，每到花开如蛱蝶。
姚黄魏红腰带◇，泼墨齐头藏绿叶。
鹤翎添色又其次，此外虽妍犹婢妾。
尔来不觉三十年，岁月才如熟羊胛。
无情草木不改色，多难人生自摧拉。
见花了了虽旧识，感物依依几擦睫。
念昔逢花必沽酒，起坐驩呼屡倾榼。
而今得酒复何为，爱花绕之空百匝。
心衰力懒难勉强，与昔一何殊勇怯。
感公意厚不知报，墨笔淋漓口徒嗫。
晋仲文学渊邃方为朝阳鸣凤仆所次前韵及之而
程公许（宋代）

丈夫为世用，钓筑辞岩溪。
不用身徇道，固可卷而携。
侃侃紫阳翁，不践桃李蹊。
淳熙用不终，归途此留题。坐令南岩高，万丈谁能梯。倘止论兹山，仅亦培塿低。今如岘首碑，千载令人悽。我辈何适莫，但观道合暌。鸟兽不可群，仲尼非棲棲。
赠送崔子向
严维（唐代）

旅食来江上，求名赴洛阳。新诗踪谢守，内学似支郎。

行怯秦为客，心依越是乡。何人作知己，送尔泪浪浪。
东坡羹
释德洪（宋代）

分外浓甘黄竹笋，自然微苦紫藤心。东坡铛内相容摄，乞与馋禅掉舌寻。
昔游诗十五首 其七
姜夔（宋代）

扬舲下大江，日日风雨雪。留滞鳌背洲，十日不得发。

岸冰一尺厚，刀剑触舟楫。岸雪一丈深，屹如玉城堞。

同舟二三士，颇壮不恐慑。蒙毡闭篷卧，波里任倾侧。

晨兴视毡上，积雪何皎洁。欲上不得梯，欲留岸频裂。

扳援始得上，幸有人见接。荒村两三家，寒苦衣食缺。

买猪祭波神，入市路已绝。如今得安坐，閒对妻儿说。
惜红衣 咏荷花紫草
曹贞吉（清代）

影借氍毹，根连阡陌。都无人惜。翠盖红衣，佳名倩谁锡。

盈盈带露，刬袜过、茜裙留迹。春碧。行尽断芜，怕王孙岑寂。

斜阳弄赤。山抹烟光，丁香也无色。几番风信曾否。

记开日。莫是云英潜化，满地乱琼狼籍。惹牧童惊问，蜀锦甚时铺得。
胜仲少卿公惠岩桂并诗二绝用韵和之 其二
郑刚中（宋代）

秋桂荷君亲折赠，倾盘高插傍胡床。儿童谩自温金鸭，三日炉金不敢香。
西江月·堂上谋臣尊俎
刘过（宋代）

堂上谋臣尊俎，边头将士干戈。天时地利与人和，“燕可伐欤？”曰：“可”。
今日楼台鼎鼐，明年带砺山河。大家齐唱《大风歌》，不日四方来贺。
玉
丁谓（宋代）

谁负连城美，须思韫椟藏。
辉山知禀异，被褐喻韬光。
吕钓时终至，虞求祸是防。
宁为田父弃，莫作楚人伤。
次韵仲平祠宫书事二首 其一
周紫芝（宋代）

月黑祠宫夜，天寒谁与偕。遂闻宣室召，先遣太常斋。

胜事诗能说，牢愁酒可排。明朝看方朔，割肉更诙谐。
尾犯
止禅师（宋代）

因有感於孤山，为赋此调

一白受春知。独爱老来，疏瘦偏宜。古月黄昏，许松竹相依。晕藓枯搓半折，影浮波、渴龙倒窥。岁华凋谢，水边篱落，雪后忽横枝。

百花头上立，且休问、向北开迟。老了何郎，不成便无诗。惟只有、西州倦客，怕说著、西湖旧时。难忘处，放鹤山空人未归。
花游曲
杨维桢（元代）

三月十日春蒙蒙，满江花雨湿东风。
美人盈盈烟雨里，唱彻湖烟与湖水。
水天虹女忽当门，午光穿漏海霞裙。
美人凌空蹑飞步，步上山头小真墓。
华阳老仙海上来，五湖吐纳掌中杯。
宝山枯禅开茗碗，木鲸吼罢催花板。
老仙醉笔石栏西，一片飞花落粉题。
蓬莱宫中花报使，花信明朝二十四。
老仙更试蜀麻笺，写尽春愁子夜篇。
寄南岳廖融
潘若冲（宋代）

曾经别墅住行踪，春浪和烟撼钓筒。
共步幽亭连石藓，寄眠静榻带松风。
秋来频梦岳云白，别后应添鹤顶红。
又泛汴舟随汴水，不堪南望思忡忡。
句
潘阆（宋代）

散拽禅师来踘蹴，乱拖游女上秋千。
永明寺四香亭 其一
盛次仲（宋代）

扰扰红尘为底忙，僧家白日自舒长。朱帘著地寂无事，百刻青春一炷香。
闻沈宏父讣
释居简（宋代）

云裘未换貂，鬓已几茎彫。璞美宜穹售，楼成或下招。

生无金润屋，死有玉蕃苗。欲酹余不土，天浆弗满瓢。
香雾髓歌
杨慎（明代）

君不见东坡先生蜜云龙，缄藏远自朝云峰。宛丘淮海四学士，分江贮月初启封。

又不见升庵老人香雾髓，狮头瑞柑萍实比。香雾噀人星髓开，锡以嘉名汉池始。

龙团狮柑各有神，江阳玉局共称珍。若把西湖比西子，奁来隹茗似隹人。

君才十倍廖明略，姑射风姿昆玉脚。兰舟菱唱朝阳诗，闲情止酒渊明作。

黑头醳䣮早归来，枕谷栖丘步紫苔。王阳回车九圻坂，楚筵辞醴三休台。

玄言亹亹怀坡老，清夜沉沉同绝倒。烛泪融成两凤凰，仙踪迥寄三青鸟。

酒酣邀我赋短歌，楚颂亭前芳思多。像置伯夷真不趐，才尽江淹其柰何。
淇园春霁
刘璟（明代）

驻马淇园春正浓，三山云外耸芙蓉。武公去后琅玕少，霁色漪漪入画中。
过梅岭
冯绍京（明代）

丞相遗祠倚岭岐，古松苍桧荫参差。千年灵淑钟光岳，一代勋名勒鼎彝。

金鉴若悬龙扆照，玉环何至马嵬悲。开元旧事如追忆，羽扇清风是表仪。
又四首
刘克庄（宋代）

游野归来天欲雨，云边玉女屡投壶。
薄收仅足了冬输，晚觉明农胜业儒。
稍喜尘清如□峒，更祈田熟似苏湖。
小船杨柳阴中泊，大斗杏花深处沽。
奉陪陆使君长源诸公游支硎寺（寺即支公学道处）
皎然（唐代）

尝览高逸传，山僧有遗踪。佐游继雅篇，嘉会何由逢。

尘世即下界，色天当上峰。春晖遍众草，寒色留高松。

缭绕彩云合，参差绮楼重。琼葩洒巾舄，石de清心胸。

灵境若可托，道情知所从。
从子渢送梅枝戏作
楼钥（宋代）

向来地暖见东嘉，带叶红梅殿岁华。
不似青春三月暮，南枝梅子北枝花。
长句送陆子履学士通判宿州
欧阳修（宋代）

古人相马不相皮，瘦马虽瘦骨法奇。
世无伯乐良可嗤，千金市马惟市肥。
骐骥伏枥两耳垂，夜闻秋风仰秣嘶。
一朝络以黄金羁，旦刷吴越暮燕陲。
丈夫可怜憔悴时，世俗庸庸皆见遗。
又履自少声名驰，落笔文章天下知。
开怀吐胸不自疑，世路迫窄多◇机。
鬓毛零落风霜摧，十年江湖千首诗。
归来京国旧游非，大笑相逢索酒◇。
酒酣犹能弄蛾眉，山川摇落百草腓。
爱君不改青松枝，念君明当整骖騑。
赠以瑶华期早归，岂惟朋友相追随，
坐使台阁生光辉。
访铦朴翁不遇二首
高翥（宋代）

乘兴寻僧入翠微，山中无限野蔷薇。
主人不见从谁赏，折得繁枝自插归。
题唐人马图
偶桓（明代）

内厩多龙马，奚官晚更调。
独矜红叱拨，老气压天骄。
樵人十咏。樵担
陆龟蒙（唐代）

轻无斗储价，重则筋力绝。欲下半岩时，忧襟两如结。

风高势还却，雪厚疑中折。负荷诚独难，移之赠来哲。
宿僧寺
郑伯玉（宋代）

亭宇无尘落叶天，西风一榻称高眠。夜深更爱松间月，破碎清光落枕前。
广成仙人歌赠秦隐君
顾璘（明代）

崆峒嵯峨入紫冥，中有至人云广成。呼吁元化为气母，偃仰天地同长生。

昔日轩皇御八荒，谓言得仙贵可忘。万乘亲过岩穴下，頫首不敢窥藜床。

洪言如钟剖玄旨，金液融光化尘滓。白日骑龙登绛霄，下视六宫如敝屣。

海变陵迁春复秋，瑶台金阙漫悠悠。云谁象外得真悟，东海隐君秦少游。

隐君颜色少如童，八表冥冥睇远鸿。桃花洞口人烟静，橘树州边岁事丰。

广成仙，今安在，青山拂石长相待。何时招手一归来，鹤驾飘飘度云海。
挽莲塘吴孺人 其二
金履祥（宋代）

题汪功父所藏画卷。
宫词 其七十八
赵佶（宋代）

花洞连延一架平，文鸳双砌接珍亭。明晖北望垂杨岸，满目烟波上下青。
吊崖
屈大均（明代）

虎头门外二洋通，想像精灵满海东。一代衣冠鱼腹里，千秋宫海蜃楼中。

乾坤开辟无斯变，龙凤驱除亦有功。万古人伦能再造，高皇神烈自无穷。
观音赞
释如净（宋代）

头上宝冠牛戴角，脚下莲华马踏蹄。
通身璎珞皮毛债，历劫风流辊水泥。
酒中十咏。酒楼
皮日休（唐代）

钩楯跨通衢，喧闹当九市。金罍潋滟后，玉斝纷纶起。

舞蝶傍应酣，啼莺闻亦醉。野客莫登临，相雠多失意。
夜雨伤娄兄兼怀拂水山居
程嘉燧（明代）

千古伤心为绝弦，老人流泪过残年。
春寒澒洞风床殷，夜火青荧雨屋燃。
乱落暗泉虚榻畔，繁枝晴昊豁崖前。
扁舟欲往愁花事，白昼昏昏闭閤眠。
送禀上人游越
皎然（唐代）

云泉谁不赏，独见尔情高。投石轻龙窟，临流笑鹭涛。

折荷为片席，洒水净方袍。剡路逢禅侣，多应问我曹。
夏日抱痾十二绝句 其十
王世贞（明代）

客是华阳馆，仍云霅上来。野夫名已尽，只爱自衔杯。
毕郢原
王云凤（明代）

我昔过北邙，春云暗夕阳。今来渡渭水，黄叶秋风里。

洛阳骑走咸阳道，客头未白心欲老。秦锢南山汉为墓，望里累累总烟雾。

文王庙古不锁门，驱车愁山毕郢原。
水调歌头 台城游
贺铸（宋代）

南国本潇洒。六代浸豪奢。台城游冶。襞笺能赋属宫娃。

云观登临清夏。璧月留连长夜。吟醉送年华。回首飞鸳瓦。

却羡井中蛙。

访乌衣，成白社。不容车。旧时王谢。堂前双燕过谁家。

楼外河横斗挂。淮上潮平霜下。樯影落寒沙。商女篷窗罅。

犹唱后庭花。
谒曾祖提刑墓
万俟绍之（宋代）

簪缨辉映绍兴间，身后清贫陋巷颜。
犹有云仍在西浙，远思霜露拜南山。
祖风三世未应息，天道百年今好还。
欲去欲留松一路，藤花染泪路斓斑。
怯暖
王镃（宋代）

怯暖新裁白苎衣，棋声深院客来稀。
春风无力晴丝软，绊住杨花不肯飞。
醉花阴 夏日
谢季兰（明代）

熏风淡荡吹罗袖。槐柳新蟾骤。池内小荷翻，何处箫声，吹彻梅花透。

如今景物还依旧。茉莉花开后。不坐已愁人，可怪黄鹂，叫得垂杨瘦。
兵乱后自嬄杂诗 其十九
吕本中（宋代）

春宅屯兵后，荒墟非故居。陶门柳径短，阮舍竹阴疏。

风雨无由障，牛羊自入庐。朝廷安反侧，何日降恩书。
有感 其六
蔡戡（宋代）

百年光景急如梭，揽镜登楼奈若何。岁月不堪供把玩，亲朋已觉渐消磨。

功名自是身心懒，忧惧端由患难多。富贵傥来非我有，恍如一枕梦南柯。
伐千秋巨木竟梁海堂
程珌（宋代）

二木盘根三千秋，万斧过之无敢视。
今辰有梓号国工，朋曹十数来睥睨。
为言此木难斤斧，上有蟠龙下伏虎。
莫教惊动万年枝，擎电轰雷三日雨。
直须作法起南风，号召百神同力扈。
昂昂头角向梅堂，五六镇星来作辅。
坐令国势蛩萝图，万岁千秋奉明主。
宫词
朱权（宋代）

银潢斗转挂疏棂，翡翠窗纱夜未扃。
三弄琴声弹大雅，一帘明月到中庭。
同似表叔易置酒平山堂
李纲（宋代）

暂停征棹此从容，叹息前贤结构雄。心眼乍随天宇阔，笑谈不构酒樽空。

江光隐见轩楹里，山色虚无烟雨中。种柳仙翁何处去，年年疏翠自春风。
南城咏古十六首 其七 云仙台
乃贤（元代）

台殿青冥外，团团海月凉。隔帘闻凤管，秉烛奏霓裳。

铜雀晨霞眩，金盘夕露瀼。仙人不复返，愁杀海生桑。
安庆府
文天祥（宋代）

风雨宜城路，重来白发新。
长江还有险，中国自无人。
枭獍蕃遗育，鳣鲸蛰怒鳞。
泊船休上岸，不忍见遗民。
杂咏五言五首
刘克庄（宋代）

敝庐吾亦爱，陋巷人不堪。
痴儿蜗带屋，老子茧名庵。
和清明前即事三首
廖行之（宋代）

乍雨还晴近禁烟，踏青人憩楚江边。
花枝处处争妍媚，妆点春光二月天。
哭刑部侍郎乔公诗
徐铉（宋代）

举世重文雅，夫君更质真。曾嗟混鸡鹤，终日异淄磷。

词赋离骚客，封章谏诤臣。襟怀道家侣，标格古时人。

逸老诚云福，遗形未免贫。求文空得草，埋玉遂为尘。

静想忘年契，冥思接武晨。连宵洽杯酒，分日掌丝纶。

蠹简书陈事，遗孤托世亲。前贤同此叹，非我独沾巾。
送太仆卿燕泉何公
左国玑（明代）

我闻天厩之马千为群，五花杂沓皆成云。
前年驱贼付壮士，十沓消耗无三分。
迩来西胡连北漠，将军跣步相争搏。
思昔龙媒得跨鞍，飞腾扫静山阴落。
只今麒麟何可无，深山野泽衔枯芦。
过都历块未得试，临风当忆空长吁。
公今为国收骏才，马首空惜千金陪。
骅骝绿駬天下来，犬戎生见成烟灰。
三边大镇夜不闭，将军笑饮单于台。
山居四感 战蚁
李纲（宋代）

欲雨山云四面垂，空庭蚁战久相持。只应薄伐檀萝国，正是槐安献捷时。
净兴寺杜鹃一枝繁艳无比
韩偓（唐代）

一园红艳醉坡陀，自地连梢簇蒨罗。

蜀魄未归长滴血，只应偏滴此丛多。
观放闸
苏舜钦（宋代）

沈沈沧淮口，植木限众流。启闭固有时，出纳千万舟。

眷予怀抱昏，羁别相牵钩。观此巨派注，颇觉滞闷瘳。

喧豗怒霆起，始骇久不收。既前目眩转，足缩不敢留。

朔雪下喷薄，散为白雾浮。上悬赤油幕，旁断缥玉旒。

恐激地轴转，人有鱼鳖忧。惊嗟势力壮，孰谓此物柔。

吾思作至监，实以处上游。又欲接之口，沃荡胸中愁。

俄然渐枯涸，哮尔空泥沟。渟滀既因人，开泄岂自由。

立间见底里，咄哉为尔羞。
鸡鸣怀朴生丈及四弟
陈曾寿（清代）

鸡鸣一何悲，众生不同晓。谁能脱悲欢，鞭心悔不早。

卓哉宝应翁，天眼夜常瞭。不乐长安居，徒步仁饿殍。

呼我与之俱，穿鼻嗟服皂。予季涉忧患，同行赖挈保。

栖皇无定居，何由讯安好。
观荷
方岳（宋代）

莲有濂溪梅有逋，两家言句满江湖。
自惟尚与梅花隔，曾识先生太极图。
菩萨蛮 秋夜书怀
李佩金（清代）

冰轮碾破遥空碧。砧声敲冷相思夕。望断雁来天。潇湘烟水寒。

玲珑花里月。知否人间别。一样去年秋。如何几样愁。
寓崇阳西山定林院有感二首 其一
李纲（宋代）

踰年去天阙，长是寓僧庐。云水志方适，轩裳情已疏。

午风吹茗椀，夜月照床书。忘我兼忘世，此生真有馀。
恼侬
梅尧臣（宋代）

期我以踏青，花间傥相遇。
果然南陌头，翩若惊鸿度。
不语强踌躇，羞人映芳树。
两心尚自怜，两目空相注。
依依不得亲，薄暮还愁去。
记取似丹葩，知开向何处。
贫家除夕词
叶在琦（清代）

未必新吾异故吾，一年赢得几茎须。长恩已却年来祭，如愿难应世上呼。

宿债久逋门不闭，余囊可数酒还沽。瘦妻莫问新春甑，且待明朝判有无。
因雪示随行禅者
释正觉（宋代）

家家种玉满区区，谁裹烟蓑细步趣。
千里同风休缀缀，十方一色尚拘拘。
梦醒光彩两头断，坐稳身心三际无。
清白传家衲僧事，其间转处看工夫。
送管山人之临清 其一
孙继皋（明代）

行人岁暮返，而汝独孤征。总惯无家别，非轻作客情。

层冰岐路仄，落月大堤平。莫上高楼宿，应多哀雁声。
登楼望海
黄氏（明代）

遥山层叠海云开，浴鹭飞鸥自去回。
春水茫茫天不尽，片帆浮动碧空来。
九日闲居
陶渊明（魏晋）

余闲居，爱重九之名。秋菊盈园，而持醪靡由，空服九华，寄怀于而。

世短意常多，斯人乐久生。
日月依辰至，举俗爱其名。
露凄暄风息，气澈天象明。
往燕无遗影，来雁有余声。
酒能祛百虑，菊解制颓龄。
如何蓬庐士，空视时运倾！
尘爵耻虚罍，寒华徒自荣。
敛襟独闲谣，缅焉起深情。
栖迟固多娱，淹留岂无成。
绮罗香（秋雨）
陈允平（宋代）

雁宇苍寒，蛩疏翠冷，又是凄凉时候。小揭珠帘，夜润唾花罗皱。饶晓鹭、独立衰荷，逆归燕、尚栖残柳。想黄花，羞涩东篱，断无新句到重九。

孤檠清梦易觉，肠断唐宫旧曲，声迷官漏。滴入愁心，秋似玉楼人瘦。烟槛外、催落梧桐，带西风、乱捎鸳甃。记画檐，灯影沈沈，共裁春夜韭。
寄呈寿冈先生二首
赵蕃（宋代）

我爱清江郡，端如屋上乌。
挂冠推二老，缝掖盛诸儒。
吴蜀书难得，荆蛮病益癯。
飞黄去腾踏，局趣效辕驹。
和曹宪金华山韵上李雁湖
吴泳（宋代）

浮名镜边尘，骄气炉上雪。
胡为认而有，引满犹不发。
有怀东方人，书眼高照月。
纾徐如行云，去就不尔屑。
鹧鸪天·黄沙道中
辛弃疾（宋代）

句里春风正剪裁。溪山一片画图开。轻鸥自趁虚船去，荒犬还迎野妇回。
松共竹，翠成堆。要擎残雪斗疏梅。乱鸦毕竟无才思，时把琼瑶蹴下来。
寄仲弓
邹浩（宋代）

道德不与禄位期，富贵自随时命至。君宾以明故自销，禦寇于羊知去意。

城南岂复异墙东，诗句由来胜刺字。直作朱游真丈夫，莫使小生敢相吏。
特吟诗二首送英公大师
苏易简（宋代）

乘舟南去唯寻酒，上马西行只咏诗。
醒醉去留皆遂意，如斯方信是男儿。
送刘唐卿户曹擢第西归
范成大（宋代）

学道何关紫与青，发身聊假佛名经。
归来解尽程书缚，千古文章似建瓴。
关山月
王铚（宋代）

戍楼炯炯关山月，白首征人数圆缺。
关山不隔四时寒，夜夜冷圆沙如雪。
照破天崖万里心，闺中又是经年别。
雁飞唯愿得书归，月下有人魂断绝。
闺中月下不胜情，独戍关山更堪说。
一时北阙贺书多，万古西戎终不灭。
阳和待得活枯荄，东风洗尽征人血。
送别严希孟
史声（宋代）

岁暮送行舟，寒烟古渡头。
渚禽冲客起，野水带冰流。
经史探深趣，江山属壮游。
莫将和氏璧，轻向暗中投。
谒金门（为尤郎中延之寿）
丘崈（宋代）

花雨润。烟锁玉炉香韵。笑度华年春不尽。寿觞寒食近。

甲子才年一瞬。争羡朱颜青鬓。咫尺朝元仙路稳。碧云新有信。
海水不扬波
李沛（唐代）

明朝崇大道，寰海免波扬。既合千年圣，能安百谷王。

天心随泽广，水德共灵长。不挠鱼弥乐，无澜苇可航。

化流沾率土，恩浸及殊方。岂只朝宗国，惟闻有越裳。
祝英台近·记临歧
赵长卿（宋代）

记临歧，销黯处。离恨惨歌舞。恰是江梅，开遍小春暮。断肠一曲金衣，两行玉箸，酒阑後、欲行难去。恶情绪。因念锦幄香奁，别来负情素。冷落深闺，知解怨人否。料应宝瑟慵弹，露华懒傅，对鸾镜、终朝凝伫。
江上对月
许琮（宋代）

今夜江边月，光辉分外明。
一轮悬碧汉，百里见山城。
岸岸花添白，层层浪转青。
遥怜闺阁里，相对重离情。
上益公十绝为寿·宝龟
刘过（宋代）

纳锡曾看上九江，又闻詹事奉储皇。
巢成荷上窥仙景，在顾溪中赐印章。
颂古四十首 其三
释守珣（宋代）

涅槃一路同来往，寸步宁亏达本乡。鹙子黠儿轻借便，由如哑子吃生姜。

月上女，太无良，不涂红粉自风光。金锁玄关留不住，百尺竿头信脚行。
远游二十韵
陆游（宋代）

早岁志远游，万里携孤剑。
所至必吊古，如疾得鍼砭。
荒寒过吴宫，摧剥观禹窆。
及仕杨润间，挂席度天堑。
梁宋不可游，北望每怀歉。
会有蜀汉役，奇嶮日窥觇。
筑坛访遗址，烧栈想烈焰。
辕门俯清渭，彻底绿可染。
旧史所登载，一一尝考验。
胡羊美无敌，黍酒实醇酽。
枕戈南山下，驰猎久不厌。
比参剑南幕，壮志就收歛。
卜邻杨雄宅，遂欲老铅椠。
但爱古柏青，肯顾海棠艳。
人生不易料，白首东归剡。
稽山秋峨峨，镜水春潋潋。
余俸买扁舟，月下采菱芡。
湖山最奇处，容我钓石占。
婚嫁幸已毕，百事不关念。
但当勤醉歌，一死不汝欠。
飞卿携去腊书见过中有诗次韵
周紫芝（宋代）

强着玄端与沐猴，随人作计偶乘流。昔时来往从三径，今日崎岖念一邱。

千里回思家似梦，十年赢得鬓双秋。缁尘满面君应笑，京洛相逢只自羞。
送沈鍊师归武夷
胡仲弓（宋代）

焚香礼象纬，步虚声摩空。
千趄古洞天，依稀五明宫。
宝珠如黍米，悬悬太虚中。
鍊师於此时，金丹满炉红。
题万户府瑞麦图
陆文圭（元代）

河中之野木连理，文人作颂何所美。
鲤湖之水莲双葩，史臣纪异不足夸。
木叶饮来岂堪食，莲花远观空有色。
由来上端是岂年，芙蓉池外麦连天。
一茎三穗攒秀颖，好事军中万口傅。
阅武堂成政多暇，刀剑不如牛犊价。
老农紧饭看升平，奇禅异产从天下。
香饵先收夏陇云，雪匙可卜秋田稼。
绝怜西蜀杜参谋，困包空怀当世尤。
崆峒麦熟无人彷，且间王师休未休。
杂体诗 鲍参军昭戎行
江淹（南北朝）

豪士枉尺璧。
宵人重恩光。
狥义非为利。
执羁轻去乡。
孟冬郊祀月。
杀气起严霜。
戎马粟不暖。
军士冰为浆。
晨上城皋坂。
碛砾皆羊肠。
寒阴笼白日。
大谷晦苍苍。
息徒税征驾。
倚剑临八荒。
鹪鹏不能飞。
玄武伏川梁。
铩翮由时至。
感物聊自伤。
竖儒守一经。
未足识行藏。
赠别竹西王彦升居士
李弥逊（宋代）

参军四壁生秋草，鬓毛不似心先老。
终随烟霞学巢由，一室安能事除扫。
竹西旧说青云客，诗思长留意无极。
尘埃不见癌阳山，赖有斯人道消息。
赤心照日青眼明，与君一见输生平。
君去摩大学孤凤，我今饮海盘长鲸。
云车{乾乙换也}兮风马休，呼儿乞取千金裘。
明朝有句道不得，黄叶满庭无限秋。
灵岩披云台十颂 其五
释怀深（宋代）

当年吴越日相攻，蚁斗蜗争不少容。范蠡西施伎俩尽，青山依旧白云中。
与东湖寿老
史浩（宋代）

乞得西湖养病身，小园真隐谩颐真。已将竹院舍幽客，更筑乡畦招可人。

茗碗昼看花坠影，吟窗夜与月为邻。清凉境界天家予，自是全无一点尘。
舍绮霞阁五首呈石丈职方 其三 枯荷
韦骧（宋代）

绿萍漂合旧根斜，独恨来迟过了花。不见离披照秋水，尽依名阁作馀霞。
送明老游雁荡五首
吴芾（宋代）

吾儿此地偶钟英，绍我家风尚典刑。
所幸吾师知此意，殷勤为我谢山灵。
家讯至知昭儿已就塾 其四
全祖望（清代）

从来名父子，强半成碌碌。汝父负虚声，抚躬惭凉薄。

干蛊在儿郎，类我则已辱。
送外甥郑灌从军三首
李白（唐代）

六博争雄好彩来，金盘一掷万人开。
丈夫赌命报天子，当斩胡头衣锦回。

丈八蛇矛出陇西，弯弧拂箭白猿啼。
破胡必用龙韬策，积甲应将熊耳齐。

月蚀西方破敌时，及瓜归日未应迟。
斩胡血变黄河水，枭首当悬白鹊旗。
送南冠谢时清北行
曹伯启（元代）

否泰今犹昔，兼攻弱逊强。天兵多奋迅，邻国半凋伤。

士马仍吴土，簪裾蹑汉疆。纷纷行路客，落落谢家郎。

淮楚冰霜重，幽燕道路长。负包躬若罄，逐伴汗如浆。

载贽干当路，怀书谒尚方。形神虽落魄，意气自昂藏。

倾盖成三益，论文尽数觞。贫中觇大节，言外挹馀芳。

彼美文章士，来游礼义乡。当途有知己，无使叹垂囊。
游水东诸洞次同游韵二首
刘克庄（宋代）

旧闻岩洞胜，欲往自髫年。
耸秀过灵隐，幽深似善权。
远环州堞外，近献屋檐边。
傥有登临约，甘为子执鞭。
山庵夜宿呈深居先生
张绍文（宋代）

松迳转幽密，一程深一程。
涛声在平地，月色正三更。
僧定欲唤起，鹤眠频梦惊。
晓来真富贵，露叶缀珠璎。
送洛南李主簿
温庭筠（唐代）

想君秦塞外，因见楚山青。槲叶晓迷路，枳花春满庭。

禄优仍侍膳，官散得专经。子敬怀愚谷，归心在翠屏。
嵩山二十四咏 其七 玉镜峰
楼异（宋代）

皎皎冰盘莹百围，广寒宫殿见依稀。青山万叠浑如洗，浮翠光中一镜飞。
沁园春（李娶塘东曾）
邵桂子（宋代）

知是今年，一冬较暖，开遍梅花。有一朵妖娆，塘之东畔，东君爱惜，云幕低遮。小萼微红，香腮传粉，把寿阳妆取自夸。谁知道，忽移来秀水，深处人家。

清香扑透窗纱。渐仙李农华无等差。这冰姿一样，玉颜双好，月明静夜，疏影横斜。传语曹林，须将止渴，结子今番早早些。梅自笑，嗔贺新郎曲，待拍红牙。
又判争猫儿状
裴谞（唐代）

猫儿不识主，傍家搦老鼠。两家不须争，将来与裴谞。
盐泉
宋永孚（宋代）

一泉流白玉，万里走黄金。
人事有因革，宝源无古今。
嘉泰改元桂林大比与计偕者十有一人九月十六
王正功（宋代）

百嶂千峰古桂州，乡来人物固难俦。
峨冠共应贤能诏，策足谁非道艺流。
经济才猷期远器。纵横礼乐封前旒。
三君八俊俱乡秀，稳步天津最上头。
和沈休文双溪八咏 其一
戴良（元代）

登台望秋月，秋月光陆离。晻映西南楼，徘徊东北墀。

凝华夺班扇，流辉鉴阮帷。三五晕尚圆，二八形已亏。

爰有蓬鬓人，长怀桂殿思。辽城记吟咏，西园忆追随。

愿以薄暮景，承君清夜晖。
郡聚
孔平仲（宋代）

促坐留宾醉，传呼放晚衙。门庭少公事，节物正秋华。

斋酿新篘美，官奴远望佳。归时虽落月，银蜡照红纱。
端午帖子·太上皇帝阁
周必大（宋代）

嘒嘒蜩鸣柳，飞飞燕拂帘。
尧阶无一事，象戏战斜尖。
题了堂上人鍊雪轩
张渥（元代）

雪消成水固非异，煮水作雪真为奇。吾师悟此煎茶法，掬泉敲火须临时。

手抟清风弄明月，幻作一同滋味别。试看椀面乳浮花，浊恼消除置冰铁。

君不见达磨面壁雪山中，至今直指传宗风。又不见玉川先生洛城里，军将扣门日高起。

何似松风堂上人，不谭九转丹有神。漱琼咽玉诗清新，盐我肥水华津津。
寄伯兄季质及诸弟 其一
金幼孜（明代）

弟兄不见十馀年，南北相望各一天。久别故园空有梦，新添白发自堪怜。

已知放浪烟霞外，自愧栖迟雨露边。愁思满怀无处着，朝回时诵鹡鸰篇。
古寺
高翥（宋代）

山路荒凉出小亭，土墙斑驳带枯藤。
欹斜古殿三尊佛，黯澹寒篝一点镫。
碣石半磨天宝字，禅房空老政和僧。
头陀礼拜迎人说，门外浮屠欠两层。
梅时往来郊外十绝 其四
张侃（宋代）

半生见梅唤作兄，我诗政见梅边清。前回待欲唤曾子，惜许疏蟾未弄明。
和何子应游西山
冯时行（宋代）

乘时休杖屦，胜概洗尘凡。
屏障开苍壁，龙蛇拔老杉。
水明花并倒，山叠玉相搀。
卜筑公相可，吾当住翠岩。
颂古四十四首
释法泰（宋代）

一拳拳倒黄鹤楼，一趯趯翻鹦鹉洲。
幸有傍人为著力，自家端坐看扬州。
道上人房老梅
翁卷（宋代）

孤高不受埃，老怪昔谁栽。
仙魄乘槎去，龙身带雪来。
数枝寒照水，一点净沾苔。
头白狂诗客，花时屡往囘。
早晴闻啼鸟作
赵蕃（宋代）

侧岭横峰面面同，雾空烟扫鸟声中。
丁宁不用忧泥滑，珍重提壶屡劝翁。
谢陈正字送荔支三首
黄庭坚（宋代）

橄榄湾南远归客，烦将嘉果送蓬门。
红衣襞积蛮烟润，白晒丁香之子孙。
赠中宪大夫崇庆州牧理斋常老伯挽诗 其二
孙澄（清代）

马革旌怀意在斯，𢬵将忠烈矢王师。边关露冷寒笳断，昔岭云深落月迟。

望帝鸣鹃犹饮泣，浣花溪水尚含悲。故园雨雪嗟杨柳，镇日征还未有期。
满江红 明妃词
熊琏（清代）

万里尘沙，谁不叹、红尘零落。须知道，无多绝代，同兹命薄。

金屋繁华能几日，秋风纨扇凉先觉。问何如、青冢自年年，春犹昨。

关塞远，云垂漠。毳帐冷，霜侵角。想琵琶一曲，愁中悟却。

倾国都因红粉误，画图岂怨丹青错。况浮生、到处是男柯，空裁酌。
江安道中
范成大（宋代）

秾绿连村荔子丹，瘴云将雨暗前湾。张旗且喜三滩驶，叱驭曾惊九折艰。

泸水舟閒迷古渡，马湖碑缺伴荒山。威名功业吾何有，无事飘飘犯百蛮。
换骨骰 叹贪婪
王哲（金朝）

叹彼人生，百岁七旬已罕。皆不悟、光阴似箭。每日家，只造恶，何曾作善。难劝。酒色财气恋。也兀底。福谢身危，忽尔年龄限满。差小鬼、便来追唤。当时间，领拽到，阎王前面。憨汉。和骨骰软软。也兀底。
癸未御前帖子三首
曹勋（宋代）

广殿薰风日正长，云峰远岫各微茫。
上天不似人间热，夏木阴阴六月凉。
送禹之皋之舅赴调二首 其一
许及之（宋代）

我是次公门下客，登龙因许与乘龙。只今击柝从关吏，渐可扶犁作老农。

莫报黄垆埋白玉，满看清庙列金钟。二难自是从来誉，勉事功名定亢宗。
天宝三绝
葛立方（宋代）

凝碧池头弦管声，秋槐落叶若为情。
王维空咏朝天句，谁似当年雷海青。
春日杂兴和陈宣之韵 其四
岳正（明代）

煮革能成胶，刳树乃成漆。以胶投漆中，不见有痕迹。

古人不可作，古道不可述。忍为纤纤徒，熟路生荆棘。
咏史
郑獬（宋代）

汉地龙蛇始遘迍，曹公崛起定经纶。
阴谋用尽得天下，谁道彼雏解笑人。
百一诗 一
应璩（两汉）

下流不可处。
君子慎厥初。
名高不宿着。
易用受侵诬。
前者隳官去。
有人适我闾。
田家无所有。
酌醴焚枯鱼。
问我何功德。
三入承明庐。
所占于此土。
是谓仁智居。
文章不经国。
筐箧无尺书。
用等称才学。
往往见叹誉。
避席跪自陈。
贱子实空虚。
宋人遇周客。
惭媿靡所如。
浪淘沙（有得越中故人赠杨梅者，为赋赠）
吴文英（宋代）

绿树越溪湾。过雨云殷。西陵人去暮潮还。铅泪结成红粟颗，封去长安。别味带生酸。愁忆眉山。小楼灯外楝花寒。衫袖醉痕花唾在，犹染微丹。
贺郑枢齐 其三
刘子寰（宋代）

中庸功用本明诚，心正身修久著刑。涵养君心三达国，图回天下九为经。
山友辞 提葫芦
王质（宋代）

提胡芦，提胡芦，东呼西呼声不孤。豆蔻花繁葡萄疏，野香野气薰薰粗。

过相烦，为我携，攒砂点漆苞累累。呜呼此友兮坚相期，山樊乱蕊沾皴皮。
下寿
仇远（元代）

六十本下寿，皤然成秃翁。
击舟贞女濑，窃禄素王宫。
暮随太守车，朝迓御史骢。
我马劣难骑，却与无马同。
老病厌徒步，足力亦易穷。
将以马易牛，归耕田园中。
圣人有遗训，吾不如老农。
参议余公挽诗
虞俦（宋代）

惨澹门阑色，凄凉月旦评。
居官皆可纪，当路竞知名。
香火祠庭老，锱铢郡绂轻。
弹冠公自懒，相国讵忘情。
尹谏议秋怀昌甫以其韵赋之因亦和焉 其一
韩淲（宋代）

秋风还起白云吹，草木悲哉亦变衰。但觉乾坤閒外阔，未应日变闹中迟。

丰凶处处思逢岁，穷达人人欲偶时。何似村居诗遣兴，柴门野老岸前篱。
过汉州留房公湖一日戏和少陵韵二首
李壁（宋代）

子美来湖上，篇篇只爱鹅。
昔年惟有此，佳处总无多。
竹径萦新筑，荷池引旧波。
不应悭五字，共和有阴何。
珍珠令
张炎（宋代）

桃花扇底歌声杳。愁多少。便觉道花阴闲了。因甚不归道，甚归道不早。

满院飞花休要扫。待留与、薄情知道。怕一似飞花，和春都老。
采桑子
谢逸（宋代）

冰霜林里争先发，独压群花。风送清笳。更引轻烟淡淡遮。

抱墙溪水弯环碧，月色清华。疏影横斜。恰似林逋处士家。
颂古三十八首
释慧方（宋代）

异类中行得自由，须知千圣亦难收。
和光日照溪山晓，笑指乾坤那一头。
送王迪夫妇偕隐
刘纯臣（宋代）

发如抹漆左参军，脱去青衫从隐沦。世上更无羁绊事，壶中别有自由身。

鼎烹玉兔山前药，花看金鳌背上春。莫怪少年能决烈，蓝田夫妇总登真。
新城宴集夜归
黎廷瑞（宋代）

猎猎天风吹酒醒，茅茨篱落尚灯明。
梅花屋背无人见，残角疏钟雪一城。
次邀陈迂谷山长程守山司马同游剑潭韵
陈登元（清代）

掷剑寒潭里，蛟龙不敢腾。参禅惟有佛，入定已无僧。

壁古诗留迹，碑荒笔起棱。愿教霏法雨，四海尽清澄。
官务
陈造（宋代）

磨陁为官多，晓了未更历。
今世从仕者，万口用一律。
文桉日从从，雁鹜窍投隙。
自谋脱悔吝，初肯计易剧。
追逮有踵接，符牒动山积。
岂念南亩民，晷刻校日力。
停犁听上命，质衣供旅食。
谁定老我师，黠民几鬼蜮。
缔彼刀笔吏，表里肆狙慝。
柰何食肉人，立说与推激。
此论傥不破，此弊终未息。
揆予阅世熟，敢此谂在职。
寄沙阳邓季明二首 其二
李纲（宋代）

当年曾到碧云峰，惟有溪山与昔同。最爱幽人三径里，尽收春色一壶中。

千年阨运非人力，四海横流本士风。烂额燋头何所补，却输花圃乐全翁。
春日杂兴十首
秦观（宋代）

昔我游京室，交通五陵间。
主客各英妙，袍马相追攀。
千金具饮啜，百金雇吹弹。
缨弁罗广席，当头舞交竿。
鲜妆耀渌酒，采缬生风澜。
灯烛暗夜艾，士女纷相班。
欢娱易徂歇，转眄如飞翰。
亹亹负孤愿，离离衔永叹。
山鸟窥茗饮，檐花笑蔬餐。
弃捐勿重陈，事定须盖棺。
寒食节日寄楚望二首 其二
温庭筠（唐代）

家乏两千万，时当一百五。飔飔杨柳风，穰穰樱桃雨。

年芳苦沈潦，心事如摧橹。金犊近兰汀，铜龙接花坞。

青葱建杨宅，隐辚端门鼓。綵素拂庭柯，轻毬落邻圃。

三春谢游衍，一笑牵规矩。独有恩泽侯，归来看楚舞。
甲辰腊日遣兴
蒋恢（宋代）

腊里春前日日阴，西畴弥觉水云深。
梅边句好无人觅，竹外烟轻有鸟吟。
发兴合穷千里目，著书聊寄百年心。
翻云覆雨谁能问，纳纳乾坤古复今。
送吴叙浦
赵蕃（宋代）

生年月日虽则同，学而闻道莫比踪。
学而闻道胡不庸，咎且不免宁论功。
一官俯首蛮貊中，几年积弊频年凶。
去奸植善扶疲癃，我所目见非闻风。
孰持黄诏来自东，谓君违天合君冲。
天家误听州家谬，历计月日曾未充。
使家熟视州家惜，万里君门谁为通。
学而闻道要有用，达岂吾泰穷何穷。
君之授受远有宗，湘水浩浩湘山雄。
龙门当日谓不遇，尹杨亦到明光宫。
诗酒仙 其一
徐积（宋代）

玉谱天书金版字，桂花浓酿碧霞浆。无人敢与为诗敌，有客时来觅酒尝。
答大明高皇帝问日本风俗（洪武十二年）
嗐哩嘛哈（明代）

国比中原国，人同上古人。
衣冠唐制度，礼乐汉君臣。
银瓮篘清酒，金刀鲙紫鳞。
年年二三月，桃李自阳春。
岁除日奉推事使牒追赴抚州辨…处士上人同赋人字口号
戴叔伦（唐代）

上国杳未到，流年忽复新。回车不自识，君定送何人。
宿寒溪寺
徐韦（明代）

积翠不成雨，凉风吹满溪。偶来山寺宿，时有野禽啼。

烟听水声远，月吟松影低。黄州曾到处，鼓角夜凄凄。
王寺丞后圃
释居简（宋代）

不独甘棠茂午阴，净如止水照人心。楼通阊阖天垂斗，云锁蜿蜒鼎篆金。

袖里有春还自乐，尊前无客不能吟。古菱花里青青鬓，半点吴霜不敢侵。
定风波
欧阳修（宋代）

把酒花前欲问他。对花何吝醉颜酡。春到几人能烂赏。何况。无情风雨等闲多。

艳树香丛都几许。朝暮。惜红愁粉奈情何。好是金船浮玉浪。相向。十分深送一声歌。
无题
舒岳祥（宋代）

杏花寒气退三舍，柳絮春光减二分。
帘外游丝飞冉冉，窗间野马走纷纷。
同诸友城南张园赏梅十首
邵雍（宋代）

春早梅花正烂开，生平不饮亦衔杯。
城南尽日高台上，恰似江南去一回。
赠吴江学掾
陈深（宋代）

万丈垂虹阿那边，君来山水愈清妍。
洞庭云气浮樽俎，震泽涛声答诵统。
汀柳垂遮灵运笠，江花飞落广文氈。
此行适有稽山与，漫声春风载酒船。
怀友二首 其二
郭祥正（宋代）

晚坐庭树下，凉飔经我怀。亦有樽中物，佳人殊未来。

佳人隔重城，谁复为之侪。瞻云云行天，步月月满阶。

想闻诵声作，崩腾泻江淮。
答云居佛印 其一
彭汝砺（宋代）

不道云居行路难，临歧留约待初寒。先烦寄语诸尊宿，莫笑庞公祇野冠。
摸鱼儿·醒复醒
刘辰翁（宋代）

醒复醒、行吟泽畔，焉能忍此终古。招魂过海枫林暝，招得魂归古处。朝又暮。但依旧，禁街人静冬冬鼓。画船沈雨。听欸乃渔歌，兴亡事远，咽咽未能句。君且住。能歌吾不如汝。悠悠鼓枻而去。沧洲揽结芳成艾，唤作张三李五。羌自苦。更闲却，玉堂端帖多多许。古人自语。把画扇鸾边，香罗雪底，题作午年午。
湖上晚归
郑獬（宋代）

江梅向腊雪初飞，莫向花前酒数稀。
为报玉堂批诏客，夜来乘月北山归。
军中寄内
陈子全（宋代）

一望潇湘遍露迷，胡笳吹月夜凄凄。
回天无力心难死，矢日同仇志应齐。
但使首阳存汉地，不教阴塞牧羌羝。
声名一堕谁能赎，珍重雌雄剑化蜺。